Suspettat li għandu x'jaqsam mas-cyber attack fuq il-BOV fejn ġew misruqa €13m
Raġel Niġerjan, Ramon Alorunwa Abbas, huwa l-bniedem suspettat li għandu x'jaqsam mas-cyber attakk li sofra l-bank Malti Bank of Valletta s-sena li għaddiet, fejn b'kollox ġew misruqa 13 -il miljun ewro. In-Niġerjan li huwa popolari fuq Instagram bil-laqam ta' Ray Hushpuppi bħalissa jinsab l-Istati Uniti fejn qed jaffaċċja akkużi fuq ħasil ta' flus. Huwa ġie arrestat minn apparatament f'Dubai f'Ġunju li għadda u ngħata f'idejn l-aġenti tal-FBI. In-Niġerjan ittieħed f'Chicago fejn hemmekk se jkun qed jgħaddi ġuri. Skont stqarrija tal-FBI, ir-raġel flimkien ma' persuna oħra kien involut f'ħasil ta' flus permezz ta' serq b'cyber hacking minn istituzzjoni finanzjarja, f'dan il-każ Bank of Valletta, liema każ kien seħħ fi Frar tas-sena li għaddiet. F'Mejju tas-sena li għaddiet, il-Bank of Valletta kien qal li rkupra għaxar miljun ewro minn tlettax-il miljun li ġie misruq. Sa ftit tal-ġimgħat ilu, Abbas kien qed jippubblika ritratti fuq instagram fejn kien jiftaħar li qed jgħix ħajja mill-iktar lussuża. Fuq Instagram ir-raġel kellu 'l fuq minn żewġ miljuni isegwuh. F'Jannar li għadda kien tħabbar li nqabdu l-persuni li s-sena li għaddiet għamlu cyber attack. Fi stqarrija in-National Crime Agency tar-Renju Unit qalet li ġew arrestati tliet persuni f'Belfast u f'Londra f'investigazzjoni dwar ħasil ta' flus marbut ma' attakk bl-internet fuq bank f'Malta.